Фьодор Шаляпин
Фьодор Иванович Шаляпин е руски оперен певец, бас със световна известност.

Биография 

Роден е в семейството на дребен чиновник в Казан на 13 февруари 1873 г.

Като много млад упражнява различни занаяти, пее едновременно в архиерейския хор. Участва като статист в драматични и оперни спектакли. От 1890 г. е хорист в оперната трупа в Уфа, изпълнявайки и малки солови партии.

По-късно учи при оперния певец Дмитрий Усатов в Тбилиси, където започва професионалната си артистична дейност, продължила от 1892 до 1893 г. От 1895 г. е в трупата на Мариинския театър, постъпва в Московската частна опера през 1896 г.

Голямо значение за него има творческото приятелство със Сергей Рахманинов. От 1899 г. пее едновременно в Болшой и в Мариинския театър.

През 1901 г. започват триумфалните му гастроли в чужбина – Милано, Париж, Ню Йорк, Лондон. Заминава на гастроли от РСФСР последно през юли 1922 г.

Не се завръща в родината. Установява се в Париж. Посещава България през 1934 г. 

Основни партии на Шаляпин:
 Сусанин („Иван Сусанин“ от Михаил Глинка);
 Борис Годунов, Варлаам и Доситей („Борис Годунов“ и „Хованщина“ от Модест Мусоргски);
 Иван Грозни и Салиери („Псковитянка“ и „Моцарт и Салиери“ от Николай Римски-Корсаков);
 Фарлаф („Руслан и Людмила“ от Глинка);
 Демон („Демон“ от Антон Рубинщайн);
 Алеко („Алеко“ от Рахманинов);
 Владимир Галицки, Кончак („Княз Игор“ от Александър Бородин);
 Мефистофел („Мефистофел“ от Ариго Бойто, „Фауст“ от Шарл Гуно);
 Филип II („Дон Карлос“ от Джузепе Верди) и др.

Шаляпин е блестящ интерпретатор на романсите на Глинка, Мусоргски, Римски-Корсаков, Роберт Шуман, Франц Шуберт. Изпълнява и руски народни песни.

Фьодор Шаляпин се изявява и като оперен режисьор – поставя „Дон Кихот“ от Жул Масне, „Хованщина“ от Мусоргски. Снима се и в киното – „Дъщеря на Псков“, „Дон Кихот“.

Фьодор Шаляпин е талантлив творец и в други области на изкуството. Създава скулптури, живопис, графика, притежава и литературна дарба.

Умира на 12 април 1938 г. в Париж.

Отличия 

 1902 – Орден на Златната звезда III степен (Бухарски емират)
 1907 – златен кръст на Пруския орел
 1908 – кавалер на офицерско звание
 1910 – Солист на Негово Величество Руския император
 1912 – Солист на Негово Величество италианския крал
 1913 – Солист на Негово Величество английския крал
 1914 – английски орден за особени заслуги в областта на изкуството
 1914 – Орден Свети Станислав III степен (Русия)
 1916 – офицерско звание
 1918 – Народен артист на Републиката (РСФСР)
 1925 – командор на Ордена на Почетния легион (Франция)

Галерия

Библиография

Източници 

 Рулекс.Ру: Федор Шаляпин
 Люди: Ф.И. Шаляпин

Външни препратки 
 Радиопредавания „Шаляпиниана“ (цикъл на Максим Мальков „Из колекция на рядки плочи“ – руски текст).

Руски оперни певци
Носители на ордена на Почетния легион
Народни артисти
Родени в Казан
Починали в Париж
Починали от рак